
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. április 19-én tartandó munkaterv szerinti ülésére

14. napirendhez

Tárgy: Sebességkorlátozás bevezetése a Szent Imre utcán
Tisztelt Képviselő-testület!

Bizonyára mindannyian jól ismerik a Szent Imre utca állapotát, ami – főként a Vasút utca, Deák Ferenc utca közötti szakaszon – igen rossznak mondható. Sajnos az – alapvetően az utca szűkössége miatt – megoldatlan vízelvezetés nyomán évről évre rosszabb a helyzet: több a kátyú, a felfagyás, sok a hordalék és a tócsa.
Az utca lakóinak ez napi szintű problémát jelent, ennek nyomán a közelmúltban panasz is érkezett Hivatalunkhoz, miszerint az arra járó gépjárművek (többek között az ott kijáró szennyvízszállító autók) sáros vízzel összefröcskölték a panaszos lakóépületének falát, a felpattanó kövek pedig átlyuggatták a műanyag redőnyöket, és tönkretették a polisztirol ablakdíszeket. A bejelentő szerint mindez az út rossz állapotának köszönhető.

Amint azt a részére is jeleztük, álláspontunk szerint ez nagyobb részt a gépjárművezetők terhére róható fel, akik nem az út- és időjárási viszonyoknak megfelelően vezetnek.

Mindazonáltal megállapítható, hogy a most megengedett 50 km/h-s sebességhatár megközelítése még száraz időben sem javasolt, hiszen így a szűk úton sem az arra haladó gyalogosok és kerékpárosok, sem pedig a szembejövő forgalom biztonsága nem garantálható, ráadásul az út állapota miatt a gépkocsi védelme érdekében sem ajánlott ez a sebesség.
Mindezek alapján az út Vasút utca és Határ utca közötti szakaszára 40 km/h-s sebességkorlátozás bevezetését javasoljuk. (A Határ utcáig a Deák Ferenc utcáig terjedő kis útszakasz beláthatatlansága miatt javasolt kiterjeszteni a korlátozást.)
Kérem a tisztelt Képviselő-testületet az előterjesztés megtárgyalására.
A/2012. (IV. 19.) ÖKT határozati javaslat

Sülysáp Nagyközség Önkormányzatának Képviselő-testülete a közúti közlekedésről szóló 1988. évi I. törvény 34. § (2) bekezdésével keletkeztetett jogkörében úgy dönt, hogy 

1./ A Szent Imre utca Vasút utca és Határ utca közötti szakaszára 40 km/h sebességkorlátozást rendel el.

2./ Felkéri a jegyzőt, hogy intézkedjen az ennek érvényesítéséhez szükséges közlekedési táblák kihelyezése iránt.
Határidő: 2012. május 20.
Felelős: jegyző
B/2012. (IV. 19.) ÖKT határozati javaslat

Sülysáp Nagyközség Önkormányzatának Képviselő-testülete a Szent Imre utca forgalomszabályozása tárgyában készült előterjesztést megtárgyalta, és annak alapján nem látja indokoltnak a Szent Imre utca Vasút utca és Határ utca közötti szakaszára sebességkorlátozás elrendelését.
Határidő: azonnal
Felelős: jegyző
Sülysáp, 2012. április 12.

Tóth Krisztina s.k.

